দুর্নীতি ও অনিয়ম করার প্রমাণ মেলায় মাত্র দেড় বছর আগে বিভাগীয় শাস্তিস্বরূপ তাঁর বেতন স্কেল দুই ধাপ কমিয়ে দেওয়া হয়। সেই সঙ্গে সরিয়ে দেওয়া হয় স্বাস্থ্য অধিদপ্তর থেকে। এখনো তিনি কম বেতনে চাকরি করে সেই শাস্তি ভোগ করছেন। আর সেই কর্মকর্তাকেই এবার পদোন্নতি দিয়ে স্বাস্থ্য অধিদপ্তরের একটি গুরুত্বপূর্ণ বিভাগের লাইন ডিরেক্টর করার প্রক্রিয়া চলছে। স্বাস্থ্য ও পরিবার কল্যাণ মন্ত্রণালয়ে এমন প্রস্তাব করা হয়েছে খোদ স্বাস্থ্য অধিদপ্তর থেকেই, যা নিয়ে পুরো অধিদপ্তরে শুরু হয়েছে চাপা অসন্তোষ। যাকে নিয়ে এত বিতর্ক তিনি হলেন স্বাস্থ্য শিক্ষা ব্যুরো প্রাক্তন সহকারী প্রধান ও বর্তমানে ঢাকা সিভিল সার্জন অফিসে পদায়নকৃত মো. নাসির উদ্দিন।